《草堂》
宋代·郭印

草堂何处觅，云黯浣花溪。
栋宇已非昨，松竹尚依依。
荒坡卧颓日，寒浪摇清飔。
万象不禁写，吟哦想当时。
我公本天人，造化生肝脾。
道大世不容，远迹西南维。
波涛涌笔端，孤愤寄新诗。
诗中尽经济，秋毫未设施。
后人不知公，但赏琼琚词。
文章一小技，于道信为卑。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。